Guido, Dei gracia Senonensis archiepiscopus, omnibus ad quos littere presentes pervenerint, in Domino salutem. Notum fieri volumus quod controversia vertebatur inter capitulum ecclesie Senonensis et Garinum de Munella et fratres suos, super quodam nemore de Vilereio quod dicitur Boscus de Lerber, et super vinea de Crollapede que fuit defuncti Martini, canonici ecclesie Senonensis, et super domibus ejusdem Martini, que site sunt juxta Domum-Dei; in quibus prefatus Garinus jus suum se dicebat habere pro uxore sua que fuit neptis defuncti Martini. Tandem vero, in presentia nostra, inter illos compositum est hoc modo: Prefatus G., et fratres sui, et uxores, et filii, et filie illorum, si quid juris habebant in predictorum nemore, vel in predicta vinea, vel domibus, omnia ecclesie Senonensi integre in perpetuum quitaverunt. Similiter Leotericus, et frater suus, et Nicolaus Carnifex, et Teobaudus, frater ejus, et Saunerius jus clamabant in predictis domibus defuncti Martini, et in vinea de Crollapede; set tandem ipsi, et uxores, et filii, et filie eorum, integre quitaverunt in presentia nostra quicquid juris ibi clamabant ecclesie Senonensi, in perpetuum, fide firmantes quod ipsi garentiam ferrent ecclesie Senonensi, sicut jus exigit, si aliquis forte ecclesiam super predictis domibus et vinea vexaret. In cujus rei memoriam, presentem cartam scribi et sigilli nostri auctoritate fecimus roborari.